Սրանք ծիծաղելի, առաջին հայացքից անգամ անհավատալի փաստեր են, քանի որ ավելի շատ նման են վաղ շրջանին բնորոշ դրամաներին: Թվում էՙ ժամանակները փոխվել են, եւ նման արգելքները մնացել են պատմության փոշու տակ: Բայց բոլորովին վերջերս, 21-րդ դարի 2-րդ տասնամյակի նախաշեմին մենք ճակատ-ճակատի բախվեցինք 19-րդ դարավերջի ու 20-րդ դարի առաջին կեսի այդ ամոթալի երեւույթին: Հայաստանի Հանրապետության հրապարակում, տասնյակ հազարավոր քաղաքացիների աչքի առաջ, երկրի ղեկավարը, ով ժողովրդավար է եւ իշխանության գլուխ է եկել ժողովրդի օգնությամբ, ժողովրդին սպառնում էՙ ասելով, որ այսուհետ, ովքեր կգործածեն «քաղաքացիական պատերազմ» բառակապակցությունը, ԱԱԾ-ն լուրջ կզբաղվի նրանցով: